google/wiki40b huggingface dataset:
אלינה לוי

ביוגרפיה

נולדה בשם אלינה בוגטקו באוקראינה, לאם נוצרייה ולאב יהודי. ב-1994, בגיל 4, עלתה לארץ. הוריה התגרשו כשהייתה ילדה קטנה, ולוי לא ראתה מאז את אביה, שחי כיום בצרפת. היא שירתה בצה"ל בתור פקידה בפיקוד העורף.
בשנת 2010 השתתפה בעונה השנייה של תוכנית המציאות של קשת "האח הגדול" בערוץ 2, ובגמר הגיעה למקום שלישי.

קריירה

לאחר התוכנית הנחתה לוי את התוכנית "ניק נט" בערוץ ניקלודיאון, ב-2011 השתתפה בתוכנית "יום בחיי" ב-HOT בידור ישראלי, הצטרפה לצוות כתבי התוכנית "חדשות הבידור" בכבלים, השתתפה בסדרת הרשת "פאני", הייתה פאנליסטית בתוכנית הבנות "מ'שתגידי" של ביפ, הייתה למומחית בתוכנית "האיש הכי מטומטם בעולם", הגישה פינה בתוכנית הקומית "האוניברסיטה" בהוט קומדי סנטרל, שיחקה במחזמר "אנה ומלך סיאם", והנחתה את התוכנית של ערוץ ניקלודיאון "שטותניק", לצד לי בירן. בשנת 2011 דגמנה במספר פרסומות למותג הביגוד הישראלי TNT. השתתפה גם בפרק של "בובה של לילה" בערוץ הספורט. בנוסף לתוכניות שבהן השתתפה והנחתה, גם שיחקה בשני פרקים בסדרת הקומדיה "השועלים".
בשנת 2012 השתתפה בפרסומת לבזק לצדו של גידי גוב, עשתה תפקיד בסדרת הדרמה ״תמרות עשן״ ושיחקה במחזה "אני פה בגלל אשתי".
החל מ-10 במאי 2012 מגישה לוי תוכנית רדיו ברדיו ירושלים בימי חמישי, העונה לשם "אלינה באה לעיר".
באותה שנה החלה ללמוד בסטודיו למשחק של יורם לוינשטיין, לימודים מלאים לשלוש שנים. ב-2015 החלה את לימודי שנה ג' ביורם לוינשטיין והשתתפה בפרסומת לישראכארט לצדו של יובל סמו.
במסגרת לימודיה בסטודיו למשחק מיסודו של יורם לוינשטיין שיחקה בתפקיד ואביס בבכורה העולמית למחזה "מבויש עד תום" מאת חנוך לוין, בהצגה "יש לי חשק לדוקטור". גילמה את שושה בהצגה "שושה", מחזה מאת בשביס זינגר בבימויו של ניר ארז.
תפקיד ראשי בפסטיבל סן רמו בבימויו של יורם לוינשטיין.
משחקת בהצגה ״סקס, סרטים וגעגוע״ בבימויו של שמעון מימרן, הצגה שיצאה מהפקת שנה ג׳ ביורם לוינשטיין לצוותא תל אביב.
בשנת 2016 את שרון בסדרה הקומית "האחיות המוצלחות שלי" ב-Yes, בבימויו של גורי אלפי.
שיחקה בסרט הקצר "מיומנו של צלם חתונות״ בבימויו של נדב לפיד. הסרט התקבל לפסטיבל קאן במסגרת שבוע המבקרים והוקרן בפסטיבל הקולנוע בירושלים.
בשנת 2017 לוי קיבלה תוכנית בהנחייתה, "מיקרו שף" בערוץ הילדים החדש "Yes Kidz" והצטלמה לסרט "ג'סטה" בתפקיד הדר בבימויו של קובי מחט. באותה שנה הצטלמה לסדרה "יש לה את זה" ששודרה בקשת 12 במהלך 2018.
לוי מלמדת תנועה לתיאטרון בסדנאות מקצועיות.

חיים אישיים

בשנת 2014 לוי החלה בתהליך גיור, אך הפסיקה אותו מאוחר יותר בשל לימודי המשחק שלה. גם אמה ניסתה להתגייר ללא הצלחה. שינתה את שמה בחזרה לאלינה.
ממלכת אנגליה הנורמנית

ההבטחה וגזילת השלטון

לאחר מאה וחמישים שנה של התיישבות בנורמנדי, נפלה בידי הנורמנים הזדמנות להרחיב את ממלכתם. המלך האנגלי אדוארד המודה (1004 - 5 בינואר 1066) שהיה חסר בנים החליט להעביר את הממלכה האנגלית לשלטונו של אחיינו ויליאם הראשון, דוכס נורמנדי, הלוא הוא ויליאם "הממזר". הרולד גודווינסון שהיה המושל של מחוז וסקס העשיר ואחד המועמדים הבולטים לכתר הפליג לאנגליה לבשר לוויליאם את הבשורה. כאשר הגיע הרולד לאנגליה הוא החליט לקחת את השלטון בכוח והכתיר את עצמו למלך ביום הלוויתו של אדוארד.

סטמפורד ברידג'

ב-25 בספטמבר כשלושה שבועות לפני נחיתת ויליאם והנורמנים בחופי אנגליה, התקיימה פלישה דנית אל האי האנגלי באזור היישוב סטמפורד ברידג', בחוף המזרחי של אנגליה בחבל יורקשייר. הרולד שהיה מלך אנגליה עלה עם חייליו כדי ליירט את הפולשים בדיוק כאשר ויליאם ואנשיו החלו לנוע לכיוון דרום האי.
סטמפורד נמצאת כ-400 קילומטר ממקום נחיתת הנורמנים בחוף אנגליה. כוחותיו של הרולד, שהיו מותשים מהמסע מלונדון לכיוון סטמפורד והלחימה שם, לא היו רעננים מספיק כאשר הגיעו להייסטינגס לאחר המסע המפרך.
עזרובעל (בן גיסקו)

עזרובעל בן גיסקו או עזרובעל גיסקו (לטינית: Hasdrubal Gisco; מת ב-202 לפנה"ס) היה מצביא קרתגי, שנלחם נגד הרומאים בהיספניה (ספרד) ובצפון אפריקה במלחמה הפונית השנייה. ייתכן שהיה בנו של גיסקו. היה אביה של סופוניסבה.

חייו

לאחר תבוסת עזרובעל ברקה בקרב דרטוסה, אביב 215 לפנה"ס, נשלח עזרובעל בן גיסקו עם צבא מקרתגו להיספניה. עם בואו נסתיימה התקופה בה הפיקוד בספרד היה בידי בני משפחת ברקה בלבד. ב-212 לפנה"ס החליטו שני המצביאים הרומיים בהיספניה, פובליוס קורנליוס סקיפיו ואחיו גנאיוס קורנליוס סקיפיו קאלבוס, ליטול את יוזמת הלחימה לידיהם. פובליוס סקיפיו יצא להתנגשות עם צבא הקרתגים בפיקודם של עזרובעל ומאגו ברקה, אשר תוגבר על ידי פרשים נומידים בהנהגת מסיניסה. בקרב ליד קאסטולו הובסו הכוחות הרומיים ופובליוס סקיפיו נהרג. מיד לאחר הניצחון מיהר עזרובעל גיסקו לצרף את חייליו לצבא עזרובעל ברקה, ובכוחות משותפים הצליחו השניים לגבור על גנאיוס סקיפיו ליד אילורקה ולזכות בניצחון נוסף. גנאיוס עצמו נהרג בקרב, פחות מחודש לאחר נפילת אחיו פובליוס.
ב-207 לפנה"ס שהה עזרובעל גיסקו ליד גאדס (קדיס) בדרומו של חצי האי האיברי, שם הצטרף אליו מאגו ברקה. ב-206 לפנה"ס גייס עזרובעל כוחות רעננים והגדיל את צבאו ל-70,000 רגלים ו-4000 פרשים. ברם, היתרון המספרי לא הועיל לשני המצביאים הקרתגים, אשר הוכו מכה קשה על ידי סקיפיו אפריקנוס, בנו של פובליוס סקיפיו, בקרב איליפה. בעקבות הקרב איבדה קרתגו סופית את אחיזתה בספרד.
עזרובעל שב לצפון אפריקה ושכנע את סיפאקס, ראש שבט ברברי במערב נומידיה, לכרות ברית עם קרתגו נגד רומא. בתמורה העניק לו את בתו סופוניסבה לאשה. כשנחת סקיפיו בצפון אפריקה ב-204 לפנה"ס, התייצבו מולו עזרובעל וסיפאקס בחילות מאוחדים המונים 80,000 רגלים ו-13,000 פרשים. בעוד המשא ומתן לסיום המלחמה נמשך, הגיע סקיפיו בהחבא יחד עם בעל בריתו החדש, ראש השבט הנומידי מסיניסה, אל מחנה הקרתגים וסיפאקס והעלה אותו באש. פוליביוס מספר, כי מספר החללים בקרב הקרתגים והנומידים בעלי בריתם הגיע ל-40,000.
סיפאקס שוכנע, כפי הנראה על ידי אשתו סופוניסבה, שלא לנטוש את הקרתגים. לאחר שתוגברו על ידי 4,000 חיילים היספניים, יצאו שוב עזרובעל וסיפאקס לקרב. השניים הוכו מכה ניצחת, זו הפעם השנייה, על ידי סקיפיו ומאסיניסה בקרב המישורים הגדולים (203 לפנה"ס). עזרובעל שב לקרתגו ושם שלח יד בנפשו, כדי לא לעמוד למשפט העם.
כשרונו הצבאי של עזרובעל נפל מזה של האחים למשפחת ברקה, אם כי ליוויוס מתארו כטוב והמוכשר במצביאים שהעמידה המלחמה לאחר שלושת בניו של חמילקרת. במקום אחר בספרו מצטט ליוויוס דברים פחות מחמיאים שהשמיע פאביוס מאקסימוס, אשר תיאר את עזרובעל כמי "שאין כמוהו במצביאים מהיר לנוס". הוא ניחן בכישרון דיפלומטי מופלא, ושלוש פעמים הצליח לגייס צבאות גדולים, בהיספניה ובאפריקה, לאחר מפלות צורבות. פוליביוס מספר כי ניסה להוציא סכום כסף גדול מידיו של ראש השבט ההיספני אנדובאלס, אותו תיאר כידידם הנאמן ביותר של הקרתגים בהיספניה. כשסירב אנדובאלס לבקשתו, טפל עליו עזרובעל אשמת שווא ואילצו למסור את בנותיו כבנות-ערובה.
בייגל בייגל

היסטוריה

משפחת בייגל היא משפחת אופים יהודית שהחלה לייצר מוצרי בייגלה ב-1880, בעיירה סמוכה לקרקוב בפולין. שם המשפחה "בייגל" נקבע על פי משלח היד של בני המשפחה, כמקובל באותה תקופה.
בשנת 1933 עלתה משפחת בייגל לארץ ופתחה שתי מאפיות – בתל אביב וברמת גן. המאפיה ייצרה מגוון של מוצרים אפויים ובעיקר כעכים ("בייגלה").
בשנות ה-60, לאחר שהמפעל רכש מכונות חדישות, נזנח ייצור הבייגלה בשיטה הידנית של "נחשי בצק" והחל הייצור האוטומטי. עם השנים נוספו מוצרים רבים אחרים בצורות שונות למאפייה.
בשנת 2000 רכשה יוניליוור את "תמי בסט פוד" ובכך קבלה לידיה 51% מחברת בייגל בייגל ומשפחת בייגל החזיקה ב-49% הנותרים.
בשנת 2011 השלימה יוניליוור את הרכישה של חברת בייגל בייגל באופן מלא מידי משפחת בייגל (100%).
ב-2012 קיבלה החברה מענק של 10 מיליון שקלים להקמת מפעל בצפת, במקום המפעל באזור התעשייה ברקן שנסגר.

שיווק ופרסום

ב-2006, במטרה להכפיל את נתח השוק שלה עד סוף שנת 2008, יצאה חברת בייגל בייגל עם קמפיין פרסומי בהשקעה של כ-2 מיליון שקלים ועם אריזות חדשות שעוצבו על ידי פיליפ בולקיה בגריד עיצובי קבוע ואחיד לכל המוצרים. 
בשנת 2012 ובתחילת שנת 2013, דורגה הפרסומת של בייגל בייגל במקום הראשון. בפרסומת מוצג נער בפולין שחושב על טעמים חדשים לבייגלה דקים דקים (קו פרסומי שהחל ב-2011). הפרסומת נוצרה על ידי משרד הפרסום באומן בר ריבנאי.

פעילות חברתית

בשנת 2011 העמיק המותג את הקשרים שלו עם ארגון וראייטי על ידי מתן חסות ראשית לאירוע התרמה שנערך בערוץ 2. לכבוד האירוע השיקה החברה גם מוצר התרמה: בייגלה לבבות מלוחים שהוא מהדורה מוגבלת של בייגלה בצורת לבבות.
לינדה פארק

שנותיה הראשונות

פארק נולדה בקוריאה הדרומית וגדלה בסן חוזה, קליפורניה. היא השתתפה במספר הפקות תיאטרון בשנות העשרה שלה בתיכון נוטרה דאם ובמכינה של מכללת בלרמינו, אשר בסופו של דבר הובילו אותה ללימודי תואר ראשון באמנות באוניברסיטת בוסטון. במהלך קריירת הקולג' שלה, היא בילתה סמסטר באנגליה, ולמדה באקדמיה למוזיקה ולאמנויות הדרמה של לונדון ובאקדמיה המלכותית לאמנות הדרמה. בין ההפקות שהשתתפה בהן בשלב הקולג' שלה: "Mad Forest", "ליסיסטרטה", "סיראנו דה ברז'ראק", "ריצ'רד השלישי" ו-"נשות טרויה".

קריירה

לפארק הייתה הופעה קטנה בשנת 2001, בסרט הקולנוע "פארק היורה 3", בתור האנה, האסיסטנטית של אלי סאלטר (לורה דרן).
פחות משנה לאחר סיום לימודיה, היא לוהקה לתפקיד של הושי סאטו בגלגול החמישי של זיכיון "מסע בין כוכבים", "מסע בין כוכבים: אנטרפרייז", אשר עלתה לראשונה בספטמבר 2001. סאטו הייתה קצינת הקשר של הספינה, עם כשרון טבעי לתרגום שפות זרות. פארק עצמה דוברת אנגלית, קוריאנית, ספרדית, וגם מדברת קצת צרפתית. במהלך הריצה של "מסע בין כוכבים: אנטרפרייז", פארק הצטלמה למגזין הגברים FHM.
פארק היא סטודנטית פעילה לריקוד, והעירה כי "ריקוד תמיד היה האהבה השנייה שלי", היא עדיין לומדת בלט, בין צורות ריקוד אחרות.
כיום, פארק מתגוררת בלוס אנג'לס, קליפורניה, שם היא ייסדה את קבוצת התיאטרון "Underground Asylum".‏ באוקטובר 2003, פארק כיכבה בבכורה העולמית "Fuchsia", מחזה מאת מרי פנגר גייל בהפקת ה-Underground Asylum. היא גם הפיקה וכיכבה בסרטה הקצר הראשון, "My Prince, My Angel", בחודש אוגוסט 2003. ב-2005 היא שיחקה את קליטמנסטרה בהפקה של "אגממנון" שהועלתה בניו יורק.
ב-17 ביולי 2008 פארק הנחתה את פודקאסט ביקורת הקולנוע "Scene Unseen". היא שיחקה את התפקיד של "בלתי נראה" (Unseen) ונתנה ביקורת שלילית לסרט "Hellboy II: The Golden Army". במהלך הפרק נחשף כי פארק הייתה חברת ילדות של אחד המנחים הקבועים של הפודקאסט, כריס בראון.
בשנת 2009, פארק חתמה להשתתף כשחקנית קבועה בעונה השנייה של הסדרה "התרסקות" של רשת Starz, ולגלם את דמותה של מגי צ'און. היא השתתפה ב-13 פרקים. התוכנית בוטלה מאוחר יותר לאחר מותו של כוכב הסדרה דניס הופר.
ב-2011, פארק שיחקה את דמותה של אן דיוור, בהפקה של מחזהו של ארתור מילר "כולם היו בני", בתיאטרון Matrix בלוס אנג'לס.
קסימפאשה

היסטוריה

מועדון ספורט קסימפאשה נוסד בשנת 1921. קבוצת הכדורגל הבוגרת של המועדון שיחקה בליגת הכדורגל של איסטנבול בין השנים 1939–1945 ו-1946–1959. בשנת 1959 העפילה הקבוצה לליגה הטורקית הבכירה לראשונה בתולדותיה, שם שיחקה 5 עונות, כשאת הישג השיא שלה רשמה בעונת 1961/1962 כאשר סיימה במקומות החמישי.
ב-30 במאי 2007 העפילה הקבוצה לליגה הטורקית הבכירה בפעם השנייה בתולדותיה, כאשר גברה במשחק הפלייאוף העלייה על קבוצת אלטאי מאיזמיר בתוצאה בתוצאה 4–3.
בסוף עונת 2010/2011 הקבוצה סיימה במקום האחרון בליגת העל הטורקית וירדה לליגת המשנה. עונה לאחר מכן חזרה לליגה הראשונה.
סדימנטולוגיה

שימושים בסלעי משקע

סלעי משקע שימשו בתקופות קדומות ועודם משמשים בתחומים שונים:

אריכטקטורה ואומנות

השיש, למשל, שהוא סלע משקע מותמר שמקורו בסלעי אבן גיר שימש כבר בתקופות מוקדמות רכיב מרכזי באומנות וב
ארכיטקטורה.
בארכיטקטורה, שימשו סוגים נוספים של סלעי משקע כאבן לבנייה. דוגמאות לכך ניתן למצוא בשימוש בלווחה לצורכי קירוי ובניית גגות או השימוש באבן חול לצורכי תמיכה.
קרמיקה אשר מקורה בחרסית, שימשה הן בקדרות והן לצורך יצירת לבנים. סלע גיר משמש כמקור לגיר ולצמנט המשמשים בבנייה.

תעשייה

סלעי משקע כוללות משקעים של מתכות רבות כגון: עופרת, אבץ, כסף וכמויות גדולות של נחושת. כמו כן, ניתן למצוא במשקעים סדמנטולוגים עפרות של מתכות בעלות חשיבות כלכלית רבה כדוגמת הזהב, הטונגסטן והאורניום. בנוסף, סלעי משקע משמשות מקור לאבני חן ולמינרלים חשובים נוספים.

אנרגיה

נפט, פחם ופצלי שמן הם מקורות אנרגיה בעלי חשיבות מכרעת וכולם מצויים בסלע משקע. כמו כן, האורניום המשמש כדלק בתחנות כח גרעיניות - סלעי משקע הם מקור עיקרי להפקתו.

מי תהום

אקוויפרים מורכבים, רובם ככולם, מסלעי משקע מסוגים שונים המאפשרים את חלחול המים מחד ואת היקוותם מאידך. הערכות לגבי גודל אקוויפרים וכמות המים הניתנת לשאיבה מהם נעוצה במידה רבה בידע אודות הסלעים שאפשרו את היקוותם ביוצרם את האקוויפר.
הקטלוג המאוחד של הספריות בישראל

הקטלוג המאוחד של הספריות בישראל (ידוע בקיצור ULI, באנגלית: Israel Union List) הוא קטלוג ציבורי מקוון הכולל מעל לשמונה מיליון פריטים מהקטלוגים של הספריות האקדמיות בישראל (אוניברסיטאות ומכללות), מכוני מחקר וספריות נוספות. המאגר כולל רשומות של פריטים מסוגים שונים, אך לא של מאמרים. ניתן לערוך חיפוש במאגר המלא או במספר חתכים שלו, כשהחתכים הם לפי סוג המוסד (אוניברסיטאות, מכללות וכו') או סוג החומר.
את המאגר הפעיל במקור מלמ"ד ("המרכז לשירותי מידע דיגיטליים") שהוא עצמו יחידת משנה של מחב"א ("מרכז החישובים הבינאוניברסיטאי") עד תחילת 2015, אז עבר הקטלוג לאחריות הספרייה הלאומית. הוא משרת את הספריות החברות ברשת הספריות הארצית, ומהווה השלמה לשני הקטלוגים המאוחדים האחרים של מלמ"ד: קטלוג מאוחד לכתבי עת (ULS) והקטלוג המאוחד לכתבי עת אלקטרוניים (ULE). בשונה ממאגרים אלה, ULI מבוסס כל כולו על ריכוז ומפתוח ממוכן של רשומות ביבליוגרפיות הנשלחות מספריות אלה, ללא התערבות ידנית. בגלל הבדלים בשיטות הקיטלוג והמפתוח של הספריות השונות, לא נעשה במאגר כל ניסיון לאחד רשומות כפולות (deduping). הוא איננו מנהל רשימות מונחים משל עצמו (לפי שדות: כותרים, מחברים, נושאים וכיוצא בזה) אלא רק לפי הנתונים הגולמיים המועברים אליו, ולא קיימת מערכת של רמיזות בין המונחים השונים. נוסף על כך, המאגר איננו רושם את המצאי של הספריות השונות אלא רק מקשר לרשומה הרלוונטית בקטלוגים שלהן, שם ניתן לצפות בפירוט המצאי.
יתרונו העיקרי של ULI הוא בכך שהוא מרכז במקום אחד את כל הרישומים של הספריות החברות ברשת (לפחות להלכה - בפועל, הדבר תלוי בעדכנות ובאמינות הדיווח של הספריות החברות), וחוסך בכך את הצורך לחפש בנפרד בקטלוגים של הספריות השונות. על כן המאגר שימושי למדי ככלי עזר לחיפוש, תוך הכרה במגבלותיו המובְנות. המאגר עשוי להיות יעיל ואמין למדי כאשר מחפשים לפי ISBN או ISSN, שבשל היותם מזהים אוניברסליים הם נרשמים באופן אחיד בספריות השונות, אך גם אז יש לקחת בחשבון שייתכן שחלק מהתוצאות אינן מופיעות משום שהשדה לא הוזן.
הקטלוג פועל באמצעות תוכנת אל"ף והחל מ-2011 נעשה שימוש בממשק החינמי VuFind ועם העברתו לספרייה הלאומית הוחלף ממשק זה לממשק primo של חברת אקס ליבריס הישראלית.
ריקרדו קושטה

קריירה

קושטה נולד בנובה דה גאיה בפורטו שבפורטוגל, החל לשחק במועדוני הנוער ולדרס גאיה, משם המשיך לבואבישטה. ב-2000 החל לשחק בקבוצת המילואים של פורטו. ב-2002 ערך את הופעת הבכורה שלו בקבוצה הבוגרת של פורטו נגד קבוצת נעוריו בואבישטה. קושטה לא היה שחקן שולי בקבוצה, אלא שיתף פעולה עם שחקנים כמו פפה, ברונו אלבש ועוד. ב-26 במאי 2004 זכה עם פורטו בליגת האלופות בניצחון 3-0 על מונקו. 
ביולי 2007 חתם בקבוצה הגרמנית וולפסבורג לשלוש שנים, ועזב את פורטו לאחר שבע שנים במועדון בהם היה שחקן מוביל. 
בקיץ 2009 היה מועמד לעבור לריאל סרגוסה אך העברה לא הושלמה לבסוף משום ששני הצדדים לא הגיעו להסכם. העסקה בוטלה וחזר לוולפסבורג.
ב-28 בינואר 2010 הושאל לקבוצה הצרפתית ליל.
לאחר חצי עונה במועדון, ב-17 במאי חתם באופן קבוע בקבוצה הספרדית ולנסיה לארבע שנים. ב-9 במרץ 2011 הבקיע את שערו הראשון בקבוצה במסגרת שמינית גמר ליגת האלופות נגד שאלקה 04 במשחק שהסתיים בהפסד 3-1.
ב-28 ביולי 2014 עבר קושטה למועדון הקטרי אל-סאיליה, וחתם על חוזה לשנתיים. ב-28 בינואר 2015, לאחר חצי עונה בקטאר, חתם בפאוק סלוניקי היוונית. ב-1 בפברואר 2016 חתם לעונה וחצי בגרנדה הספרדית. ב-16 באוגוסט 2016 חתם בלוצרן השווייצרית. ב-18 ביוני 2017 חתם בטונדלה.

נבחרת פורטוגל

קושטה שיחק בנבחרת הצעירה של פורטוגל. זומן לראשונה לנבחרת הבוגרת ב-2005 למוקדמות מונדיאל 2006, בו ערך את הופעתו הבכורה נגד גרמניה בהפסד 3-1. ב-2010 נכלל בסגל השחקנים למונדיאל 2010 ושב לנבחרת לאחר 4 שנות היעדרות. בטורניר שיחק בשני משחקים, בשלב הבתים נגד ברזיל בתיקו 0-0, ושמינית הגמר נגד ספרד בהפסד 1-0.
במסגרת מוקדמות מונדיאל 2014 הבקיע את שערו הראשון בנבחרת נגד ישראל בתיקו 3-3 באצטדיון רמת גן. נכלל בסגל מונדיאל 2014 בברזיל.
סמל ליטא

היסטוריה

השימוש באביר על הסוס הלבן היה ידוע כבר ברישומים הישנים. עדויות מראות שהסמל היה על החותם של הדוכס הגדול של ליטא אלגירדס בשנת 1386. בסוף המאה ה-14 הופיעו מטבעות עם הסמל האמור. בהמשך, הוא הופיע על הסמל של הדוכסים הגדולים של ליטא ובתחילת המאה ה-15 אומץ כסמל של הדוכסות הגדולה של ליטא. בהתחלה הרוכב רכב לצד ימין, אך החל מהמאה ה-15, הוא רוכב לצד שמאל. במהלך המאה ה-15 השתרשו גם צבעי הסמל. הצלב הכפול התווסף בשנת 1386, עם קבלת הנצרות על ידי הליטאים.
 
בשנת 1745, כאשר ליטא נכבשה על ידי רוסיה השימוש בסמל בוטל. אומנם, בשנת 1845 ניקולאי הראשון אישר לגוברניה של וילנה סמל דומה מאוד. עם קבלת העצמאות, בשנים 1918-1920 עוצב הסמל מחדש ושימש במקביל גם כסמלה של הרפובליקה הלאומית הבלארוסית קצרת הימים. לא היה אישור רשמי לגרסאות השונות אך אחת הגרסאות נוצלה לשימוש במטבעות. בשנת 1940 עם כיבוש ליטא על ידי ברית המועצות השימוש בסמל היה מחוץ לחוק. עם חידוש המאבק על העצמאות בשנת 1988 חודש השימוש בסמל. עם קבלת העצמאות בשנת 1990 הוא אומץ מחדש. כמו כן הוא היה סמלה של בלארוס בשנים 1991-1994.

פרושים

יש המאמינים שהרוכב מייצג את Perkūnas, אל הרעם שהיה גם אל המלחמה ובדרך כלל הוצג כרוכב. יש גם לציין שלסוס לבן יש משמעות פולחנית אצל העמים הבלטיים.

מקור השם ויטיס

מקור השם אינו ברור. המילה הופיעה בפעם הראשונה בשנת 1846. באופן כללי ניתן לציין שהמילה הליטאית vyti פרושה "לרדוף" ואכן שמו של הסמל בשפה הבלארוסית הוא "מרדף" (Пагоня). גרסה אחרת - המקור בשם סלבי (vytiaz') שפרושו "האביר".
חיכיתי לו

רקע וכתיבה

השיר נכתב, הולחן והופק על ידי הנרי, שעשה זאת גם עם שלושת השירים "חצאים", "הבטחת לי עולם", ו-"תפרנים". השיר הוא שיר פופ קיצבי, אשר מילותיו מדברות על כך שחדד נתנה עבור אהובה את כל כולה, חיכתה לו ועשתה הכל כדי שהקשר אכן ימשיך.
חודשיים לאחר צאת השיר כסינגל, הוציאה חדד רמיקס לשיר שאותו עשה הנרי גם כן.

הצלחה

את השיר הוציאה חדד במפתיע, ללא כל הודעה מוקדמת וכאשר יצא הצליח להיכנס ישירות אל המקום ה-1 במצעד של מדיה פורסט, ה-1 במצעד של רשת ג', וה-1 במצעד ה-TV של מדיה פורסט, שם נשאר בצמרת במשך 10 שבועות, ובכך הפך לאחד מן השירים הבודדים בהיסטוריה שעשו זאת.
במצעד השנתי של גלגלצ, הגיע השיר אל המקום ה-26, ובמצעד השנתי של רשת ג' הגיע למקום ה-36. בנוסף לכך, השיר היה לשיר ה-4 המושמע ביותר בישראל לשנת 2015, עם כ-2098 השמעות בסך הכל, ואף שרית חדד בעצמה הייתה לאמנית המושמעת ביותר בישראל לאותה השנה, עם כ-11,602 השמעות.
הקליפ שיצא עבור השיר זכה להצלחה רבה ובשילוב עם האודיו שיצא לו, מונה הצפיות שלו עומד על קרוב ל-5 מיליון צפיות, וב-15 באוקטובר 2015, בטקס פרסי המוזיקה של ערוץ MTV ישראל זכה בקטגוריית "קליפ השנה".

וידאו קליפ

בווידאו קליפ הנלווה שיצא לשיר מתארח אילן פלד, הלבוש ברובו כאישה. תחילה, ניתן לראות את חדד ובעלה רבים וזורקים חפצים אחד על השני. לאחר מכן, חדד יוצאת מן ביתה, נשענת על תיבת הדואר שלה ושוקעת בחלום.
מיד לאחר מכן פלד הלבוש כאישה מגיח מפינת הרחוב, ומנסה לקרוא לה שתצא איתו לסיבוב בעיר. היא לא שומעת אותו, ולכן הוא משליך עליה את הכריך שלו כדי שתבחין בו. בסצנה הבאה השניים נראים כשהם מסתובבים בעיר. הם פונים לכיוון הנמל, שם הם אוכלים ארוחה, בה פלד נחנק מהדג אותו אכל. ברגע זה חדד עוזבת אותו לבדו, כשהיא מיואשת ממנו ומהחיים שלה, לעבר אולפן הקלטות, שם היא שרה עם להקתה את השיר.
פארי פלאז'

פָּארִי פְּלַאז' (בצרפתית: Paris-Plage שפירושו "החוף של פריז") הוא מיזם תיירותי של עיריית פריז, המתקיים מדי קיץ מ-20 ביולי למשך ארבעה שבועות, ומדמה חוף ים על גדות נהר הסן.
פריז היא מהערים הגדולות באירופה, ומספר תושביה כולל המטרופולין מגיע ל-12,067,000. פריז שוכנת בצפון מערב צרפת, בלב מישור האגן הפריזאי הגדול, על גדות נהר הסן, רחוקה מרחק משמעותי מכל חוף ים אמיתי.
בשנת 2002 יזם ראש העיר הנבחר ברטראן דלנואה את המיזם, בו גודר שטח על גדות נהר הסן, אליו הובאה כמות גדולה של חול, וכן גם כיסאות-נוח ושימשיות, מקלחות ציבוריות ומלתחות, צימחיה תואמת לרבות עצי דקל, ואפילו צדפים. לאורך האזור נבנו מספר בריכות שחייה המאפשרות לתיירים ליהנות לא רק מחוף מלאכותי באמצע האזור האורבני, אלא גם משחייה ורחצה במים.
עלות המיזם היא מעל 15 מיליון אירו בשנה, ובחודש שבו הוא פועל מבקרים בו (נכון ל-2007) ארבעה מיליון תיירים.
שר האוצר של בריטניה

סמכויות ותפקידים

תפקידו המרכזי של שר האוצר של בריטניה הוא בקביעת מסגרות התקציב המדינה השנתי. עקרונות אלה מובאים בפני בית הנבחרים הבריטי על ידי שר האוצר בנאום מיוחד. נהוג שנאום זה נישא ביום שלישי בחודש מרץ (מאחר ששנת המס בבריטניה נקבעת לפי הלוח היוליאני).
מאז שנת 1993 נושא שר האוצר בכל שנה בסתיו (בחודשים נובמבר או דצמבר) נאום שנקרא "דוח קדם התקציב" הצופה מראש את יסודות התקציב של השנה הבאה.
לשר האוצר השפעה על קביעת בנק אנגליה בדבר שיעורי הריבית. השר קובע את יעדי האינפלציה, אשר הריבית שקובע בנק אנגליה נועדה להשיג.
בהתאם לחוק בנק אנגליה משנת 1998, שר האוצר ממנה ארבעה מתוך תשעת חברי הוועדה המוניטרית של בנק אנגליה, וכן יש לשר השפעה רבה על בחירת נגיד הבנק וסגניו.
תחת שר האוצר עומדים ארבעה שרים זוטרים וכן עובדי ציבור. הבכיר מבין השרים הזוטרים הוא המזכיר הראשי של האוצר, המנהל את המשא ומתן עם ייתר משרדי הממשלה בדבר היקף התקציב שלהם. השרים הזוטרים הנוספים הם הממונה הכללי על השכר, המזכיר הפיננסי של האוצר והמזכיר הכלכלי של האוצר.
במשרד האוצר שני בעלי תפקיד נוספים הנושאים את התואר "מזכיר משרד האוצר" אף שאינם שרי ממשלה: המזכיר הפרלמנטרי של האוצר (לרוב המצליף הראשי של בית הנבחרים הבריטי) ו"המזכיר הקבוע של האוצר" - עובד מדינה המשמש בתפקיד מנכ"ל משרד האוצר.
מגוריו הרשמיים של שר האוצר הם ברחוב דאונינג 11 בלונדון, והוא נושא, מתוקף תפקידו, בתואר "הלורד השני של האוצר" ("הלורד הראשון של האוצר" הוא למעשה ראש ממשלת בריטניה המתגורר ברחוב דאונינג 10).
כאשר נבחר טוני בלייר לראש הממשלה ב-1997 הוא העדיף להתגורר בדירה הגדולה יותר בבית מספר 11, מכיוון שהיה אז בעל משפחה של שלושה ילדים, בעוד ששר האוצר גורדון בראון היה אז רווק. אף שמשרד ראש הממשלה ממוקם בבית מס' 10, שר האוצר הוא שמתגורר בדירת המגורים במספר 10, ואילו ראש הממשלה ומשפחתו מתגוררים בדירת המגורים בבית מס' 11.

קופסת התקציב

על פי המנהג שר האוצר, בבואו לדיון התקציב בבית הנבחרים נושא עמו מזוודה אדומה הנקראת "קופסת התקציב" (באנגלית: Budget Box). כל שרי הממשלה נוהגים לקבל קופסאות אדומות בהן הם נושאים את המסמכים הרשמיים של המדינה, וקופסה זו זהה לקופסאות האחרות, אולם בשל הנוהג של שר האוצר להציג לציבור את קופסת התקציב בבוקר הדיון בבית הנבחרים זכתה קופסה זו לשמה. ויליאם גלדסטון היה הראשון שעשה שימוש בקופסה זו בשנת 1860 ובאותה קופסה השתמשו עד כהונתו של ג'יימס קלהאן בשנת 1965 אשר בחר להשתמש בקופסה חדשה. בשנת 1997 החליף גורדון בראון את הקופסה בקופסה חדשה.
לינה קאן

ביוגרפיה

קאן נולדה בלונדון להורים ממוצא פקיסטני ועברה כילדה יחד אתם לארצות הברית. היא בוגרת לימודי פוליטיקה תאורטית בויליאמס קולג' (2010) ולימודי משפטים מאוניברסיטת ייל (2017).

לינה קאן מול אמזון

קאן הפכה לדמות ציבורית בשנת 2017, עוד בהיותה סטודנטית, כאשר מאמר שפרסמה ב-Yale Law Journal, שכותרתו "פרדוקס ההגבל העסקי של אמזון" קיבל הדים רבים בעולם המשפט והמסחר בארצות הברית. הניו יורק טיימס תיאר את חשיבתה של קאן כ"ממסגרת מחדש עשרות שנים של חקיקה בנושא מונופולים". במאמרה קאן טוענת כי הגישה המקובלת בתחום החקיקה בנושא ההגבלים העסקיים שמקורה בחשיבה של אסכולת שיקגו משנות ה-70 אינה רלוונטית לחברות הפועלות במודל של פלטפורמה כמו אמזון. גישה זו מתעלמת מכוח וריכוזיות, ומתמקדת בשאלת התחרות על המחירים לצרכן הסופי.
אמזון, ענקית הקמעונות המקוונת, הפכה בשני העשורים האחרונים לחברת ענק שהכנסותיה גדולות מאלה של פייסבוק, גוגל וטוויטר ביחד. היא מעסיקה חצי מיליון עובדים ושולטת בעסקי השרתים, המפעילים את האינטרנט באמצעות חטיבת הענן שלה. כתוצאה מכך אמזון צברה כח מבני עצום, שמאפשר לה לשלוט בחלקים רבים מהכלכלה. שניים מעמודי התווך של כוח זה הוא המידע – יש לה מידע עצום על צרכנים, ותשתית המחסנים והמשלוחים שבבעלותה. קאן מדמה את אמזון לחברות מסילות הרכבת של העידן הפרוגרסיבי, בתחילת המאה ה-20. "אלפי קמעונאים ועסקים עצמאיים חייבים לנסוע על המסילות של אמזון כדי להגיע לכביש, ותלותם במתחרה הגדולה שלהם הולכת וגדלה".
עד לפני זמן לא רב אמזון חמקה כמעט לחלוטין מכל בדיקה מדוקדקת על ידי הרגולטורים וזאת בעיקר מפני שכוחה אפשר לה להציע מחירים נמוכים לצרכנים. מאמרה של קאן הציג את הטענה שלפיה החברה לא צריכה לקבל כרטיס חופשי להתנהג באופן אנטי-תחרותי רק מפני שלקוחותיה מרוצים. המאמר זכה ל-146,255 צפיות, להיט במונחי עולם המשפט. הפופולריות שלו זעזעה את ממסד ההגבלים העסקיים, והפכה את קאן לסלבריטי בוושינגטון.

התנגדויות למאמר

הצלחתו של המאמר עוררה טענות מבקרים – יש חוקרים המוצאים פגם בהצעותיה להחיות ולהרחיב את חוקי ההגבלים העסקיים, ואחרים מסרבים להאמין שאישה כתבה טקסט משפטי פורץ דרך, ומדברים על סופרי צללים.

תפקידים ציבוריים

לאחר סיום לימודיה קאן ניהלה את תחום המדיניות העסקית בקבוצת חשיבה במכון לשווקים חופשיים (Open Marketst Institute). בעקבות העניין שעורר המאמר, רוהיט צ'ופרה, ראש נציבות הסחר הפדרלית (FTC), החליט להעסיק את קאן כיועצת זמנית בנושא תחרותיות והגבלים עסקיים לקראת שימועים שיעסקו, לראשונה מאז 1995, בשאלה האם הכלכלה המשתנה דורשת שינוי בגישה של רשויות אכיפת החוק.
וורסקלה פולטבה

היסטוריה

הקבוצה הוקמה ב-1955 ביוזמתו של מיכאיל סטאחורסקי, מזכ"ל הוועדה המחוזית של המפלגה הקומוניסטית של אוקראינה. בעת שהוקמה הקבוצה נקראה קולחוזניק. ב-1965 זכתה הקבוצה בגביע אוקראינה הסובייטית, והחלה להיקרא בשם "קולוס".
ב-1968 הקבוצה נקראה סלסטרוי ואחר כך סטרויטל. ב-1984 הקבוצה נקראה וורסקלה.
החל מעונת 1991 שיחקה הקבוצה בליגת המשנה האוקראינית, שם שיחקה עד להעפלתה לליגת העל האוקראינית בשנת 1996. בעונת הבכורה שלה בליגה האוקראינית, סיימה הקבוצה במקום השלישי וקיבלה את הזכות התמודד במפעלים האירופאיים לראשונה בתולדותיה. כמו כן, בעונה זו הצליחה וורסקלה לגבור בתוצאה 4:3 על דינמו קייב והייתה לקבוצה האוקראינית הראשונה בתולדות הליגה שהבקיעה 4 שערים לדינמו קייב.
במאי 2009 העפילה הקבוצה לראשונה בתולדותיה לגמר הגביע האוקראיני אחרי ניצחון על מטאליסט חרקיב ובגמר הקבוצה ניצחה את שחטאר דונצק וזכתה בגביע האוקראיני, שהיה לתואר הראשון שלה מאז 1965.
בשלבי המוקדמות של הליגה האירופית הפסידה הקבוצה לבנפיקה ליסבון 5:2 בסיכום הכללי.
בעונת 2010/2011 סיימה הקבוצה במקום השישי בליגה האוקראינית ובעונת 2011/2012 העפילה לשלב הבתים של הליגה האירופית והוגרלה מול פ.צ. קופנהגן, סטנדרד ליאז' והאנובר 96. זהו הישגה הטוב ביותר של הקבוצה מאז ההעפלה לסיבוב הראשון של גביע אופ"א בעונת 2000/2001. מלבד הישגים אלה הסתיימו הופעותיה של הקבוצה באירופה בהדחה בסיבוב המוקדמות השני, בעונת 1996/1997 על ידי אנדרלכט מבלגיה בגביע אופ"א ובעונת 1998/1999 על ידי פורטונה סיטארד מהולנד בגביע האינטרטוטו.
בעונת 2011/12 התמודדה בשלב הבתים של הליגה האירופית לראשונה בתולדותיה.